Suoja kansalaisturva ry pyrkii ylläpitämään turvallisuutta ja edistämään yksilöiden puolustuskuntoisuutta.

Suomen Sisu on perustanut katupartion nimeltä Suoja kansalaisturva ry.

Yhdistyksen puheenjohtajana toimii perussuomalaisten kaupunginvaltuutettu ja Suomen Sisun toinen varapuheenjohtaja

Teemu Lahtinen

.

Suoja kansalaisturva ry on partioinut Lahtisen mukaan jo ympäri Suomea. Yhdistyksen toiminnassa on mukana useita kymmeniä henkilöitä.

Suoja kansalaisturva ry:n puheenjohtaja Teemu Lahtinen perusti Suomen Sisun vuonna 1998. Lahtinen on saanut kahdesti eduskuntavaaleissa yli 2000 ääntä, mutta ei ole tullut valituksi. Espoon kaupunginvaltuustossa Lahtinen on istunut vuodesta 2008 lähtien. KALLE JOKINEN

Suomen Sisu linjasi äskettäin, että vastuun turvapaikanhakijoiden rikoksista kantavat myös ne toimijat, "jotka ovat tietoisesti nämä taistelijat maahamme asuttaneet ja valjastaneet koko suomalaisen yhteiskunnan heidän elättämiseensä". Kuvassa Suomen Sisun puheenjohtaja, kansanedustaja Olli Immonen. TIMO-OLAVI JALKANEN

Kansallismielinen Suomen Sisu -järjestö on perustanut oman katupartion. Yhdistyksen puheenjohtajana toimii perussuomalaisten kaupunginvaltuutettu ja Suomen Sisun toinen varapuheenjohtaja Teemu Lahtinen.

Suoja kansalaisturva ry:n tarkoituksena on ylläpitää turvallisuutta, edistää yksilöiden puolustuskuntoisuutta sekä turvata laillista yhteiskuntajärjestystä.

Lahtinen perustelee Iltalehdelle katupartion perustamista viimeisen vuoden aikana vallinneella ”poikkeuksellisella tilanteella”.

– Katujen turvaaminen kuuluu poliisille, mutta aina on ollut saapasryhmiä ja walkerseja. Tarkoituksena on varata brändi ja luoda puitteet järjestelmällisempää toimintaa varten, Lahtinen kommentoi.

Lahtinen puhui järjestelmällisemmän katupartioinnin tarpeesta jo tammikuussa (IL 16.1.2016).

– Kansallismielisillä, turvapaikkakriisiin kriittisesti suhtautuvilla, partioinnista kiinnostuneilla ihmisillä on nyt käytännössä kolme vaihtoehtoa. Vastarintaliike, Soldiers of Odin ja jokunen pieni paikallinen ryhmittymä. Kahta ensimmäistä kohtaan koetaan vastenmielisyyttä, ja pienet paikallisryhmät eivät ehkä anna tarpeeksi, Lahtinen sanoi tuolloin.

Rautoja tai nippusiteitä

Poliisiylijohtaja Seppo Kolehmainen on sanonut (HS 5.1.2016) pitävänsä kansalaisryhmien katupartiointia hyväksyttävänä toimintana, kunhan ryhmät eivät riko lakia ja leiki poliisia. Sen sijaan suojelupoliisi on ilmoittanut pitävänsä ilmiötä jossain määrin huolestuttavana.

Suoja kansalaisturva ry:n Facebook-sivuilla linjataan, että ”yhdistys ei erityisesti suosittele henkilösuojausvälineistön mukana kantamista, mutta jos kannat, niin olethan harjoitellut käyttöä ja tunnet asiaan liittyvän lainsäädännön”.

Mitä suojausvälineitä olette varautuneet käyttämään?

– Se on ihmisten harkittavissa, paljon on myyty lupavapaita turvasumuttimia, joiden toiminta monesti perustuu mentolin ja väriaineen seokseen. Kun on paljon turvallisuusalalla olevia ihmisiä, niin heillä saattaa olla ammattinsa puolesta rautoja tai nippusiteitä, Lahtinen sanoo.

Oletteko käyttäneet rautoja, nippusiteitä tai turvasumuttimia?

– Ei ole tullut mitään raportteja, että missään olisi ollut minkäänlaista konfliktia. Fyysistä kontaktia välttelemme viimeiseen asti.

Lahtisen mukaan Suomen Sisun katupartiotoimintaan on osallistunut ympäri Suomea useita kymmeniä henkilöitä.

– Neonkeltaisia turvaliivejä tehtiin 50 kappaleen tai 100 kappaleen erä, ja ne ovat kaikki menneet, Lahtinen kuvaa toiminnan laajuutta.